
ΔΗΜΟΚΡΙΤΕΙΟ ΠΑΝΕΠΙΣΤΗΜΙΟ ΘΡΑΚΗΣ

ΠΟΛΥΤΕΧΝΙΚΗ ΣΧΟΛΗ- ΤΜΗΜΑ ΑΡΧΙΤΕΚΤΟΝΩΝ ΜΗΧΑΝΙΚΩΝ

ΤΟΜΕΑΣ ΠΟΛΕΟΔΟΜΙΚΟΥ ΚΑΙ ΧΩΡΟΤΑΞΙΚΟΥ ΣΧΕΔΙΑΣΜΟΥ

ΕΞΑΜΗΝΟ  5ο  –  Ακαδημαϊκό έτος 2026 -2027
ΥΠΟΧΡΕΩΤΙΚΟ ΜΑΘΗΜΑ :  ΠΟΛΕΟΔΟΜΙΑ  Ι
ΕΙΣΑΓΩΓΗ ΣΕ ΒΑΣΙΚΕΣ  ΕΝΝΟΙΕΣ ΤΩΝ ΧΑΡΑΚΤΗΡΙΣΤΙΚΩΝ ΣΤΟΙΧΕΙΩΝ ΤΗΣ ΠΟΛΗΣ

ΟΨΕΙΣ ΤΗΣ ΙΣΤΟΡΙΑΣ ΤΗΣ ΠΟΛΗΣ ΚΑΙ ΤΗΣ ΠΟΛΕΟΔΟΜΙΑΣ

ΕΞΟΙΚΕΙΩΣΗ ΜΕ ΤΙΣ ΜΕΘΟΔΟΥΣ ΑΝΑΓΝΩΣΗΣ ΤΟΥ ΑΣΤΙΚΟΥ ΧΩΡΟΥ.
A: 
ΧΑΡΑΚΤΗΡΑΣ ΚΑΙ ΠΕΡΙΕΧΟΜΕΝΟ ΤΟΥ ΜΑΘΗΜΑΤΟΣ

Β:

ΑΣΚΗΣΗ: “ΕΙΣΑΓΩΓΗ ΣΤΗΝ ΑΝΑΓΝΩΡΙΣΗ ΤΟΥ ΑΣΤΙΚΟΥ ΧΩΡΟΥ”
A: 
ΧΑΡΑΚΤΗΡΑΣ ΚΑΙ ΠΕΡΙΕΧΟΜΕΝΟ ΤΟΥ ΜΑΘΗΜΑΤΟΣ

Α.1.
ΕΙΣΑΓΩΓΗ

Το μάθημα είναι ενταγμένο στη σειρά υποχρεωτικών μαθημάτων που διδάσκονται από τον Τομέα Πολεοδομίας και Χωροταξίας σε διαδοχικά εξάμηνα του Τμήματος Αρχιτεκτόνων. Ως πρώτο από τα μαθήματα του τομέα, φιλοδοξεί να εισάγει τον φοιτητή στις βασικές έννοιες που αφορούν την πόλη και τον αστικό ιστό καθώς και στον ρόλο της πολεοδομίας ως επιστήμης που διερευνά τους τρόπους παρέμβασης στην πόλη. Στο επίπεδο των ασκήσεων εξετάζονται κυρίως θέματα που αφορούν την ανάγνωση της πόλης και του αστικού ιστού, σε συνάρτηση με τους πολιτισμικούς, οικονομικούς, κοινωνικούς και ιστορικούς παράγοντες που τα προσδιορίζουν.
Η πόλη είναι ο τόπος με τον οποίο είμαστε οικείοι, τον χρησιμοποιούμε, λαμβάνουμε μέρος καθημερινά μέσα στο πλαίσιο της «θεατρικής» του υπόστασης, ενώ παράλληλα βιώνουμε συγκρούσεις και αντιθέσεις που εκφράζουν τη σύνθετη λειτουργία του. Στο πέρασμα από τη βιωματική προσέγγιση στην κριτική θεώρηση και ερμηνεία του χώρου, κρίνεται απαραίτητη η κατανόηση μίας σειράς εννοιών που αφορούν τα χαρακτηριστικά του πολεοδομικού περιβάλλοντος. Μέσω αυτών, καθώς και μέσα από μεθοδολογικούς χειρισμούς τους, δραστηριότητες και «εικόνες» της πόλης που τροφοδοτούν σκέψεις και προβληματισμούς, εντάσσονται σε ένα – κατά το δυνατόν – ολοκληρωμένο πλαίσιο ανάλυσης και ερμηνείας.

Οι μεταλλαγές των αστικών δομών, μέσα από την εμφάνιση ενός ασταθούς και ταχύτατα μεταβαλλόμενου οικονομικού, πολιτιστικού και κοινωνικού πλαισίου χαρακτηρίζουν τις σύγχρονες ευρωπαϊκές πόλεις. Νέα ζητήματα δημιουργούν το ερέθισμα για τον επαναπροσδιορισμό των εννοιών και των μεθόδων αναγνώρισης του χώρου και, μεταξύ άλλων, αφορούν :

· Στην ερμηνεία των σχέσεων μεταξύ της μορφής των χώρων, των χρήσεων γης και των δραστηριοτήτων σε αυτούς.
· Στον προσδιορισμό του «κέντρου» πόλης, όπως αντιπαραβάλλεται στις σύγχρονες πολλαπλές κεντρικότητες και στην έννοια της «ροής» πληροφοριών και αγαθών.

· Στην ανάγκη επαναπροσδιορισμού του δημόσιου χώρου και στα ζητήματα ανάκτησης των χαμένων ποιοτήτων του στο αστικό περιβάλλον.

· Στη σύνδεση του χρόνου, του νοήματος και της μνήμης με το χώρο της πόλης.
· Στον προσδιορισμό των δυνατοτήτων κινητικότητας, πρόσβασης και προσπέλασης των κατοίκων στους χώρους και τις λειτουργίες της σύγχρονης πόλης.
· Στην ένταξη και στις αντιπαραθέσεις του αρχιτεκτονήματος με το αστικό περιβάλλον.
· Στα ζητήματα κοινωνικής συνοχής και αποκλεισμών σε σχέση με τις λειτουργίες της πόλης.

Α.2.
ΑΝΤΙΚΕΙΜΕΝΟ ΚΑΙ ΣΤΟΧΟΙ ΤΟΥ ΜΑΘΗΜΑΤΟΣ 

Αντικείμενα του μαθήματος Πολεοδομία Ι αποτελούν : 

α. Η θεωρητική προσέγγιση των βασικών εννοιών που αφορούν στη λειτουργική και μορφολογική συγκρότηση των πόλεων καθώς και όψεις της ιστορίας της πόλης και της πολεοδομίας
β.
Η μεθοδολογία αναπαράστασης του πολεοδομικού περιβάλλοντος ως τρόπος : 

· αντιληπτικής εξοικείωσης

· κριτικής διερεύνησης, και

· συγκροτημένης μετάδοσης της βιωμένης εμπειρίας

Στόχοι του μαθήματος είναι : 

· Η συστηματική εξοικείωση των φοιτητών με τις βασικές έννοιες και ορολογίες που συγκροτούν την εικόνα του σύγχρονου πολεοδομικού περιβάλλοντος.

· Η αναγνώριση των προβλημάτων, αλλά και των δυνατοτήτων που χαρακτηρίζουν το μεταβαλλόμενο πλαίσιο δραστηριοτήτων και ανάπτυξης των πόλεων

· Η αναγνώριση των σχέσεων και των συγκρούσεων μεταξύ αρχιτεκτονήματος και αστικού περιβάλλοντος

· Η ανάπτυξη της αντιληπτικής ικανότητας του φοιτητή σε σχέση με το πολεοδομικό περιβάλλον, αλλά και η  κατανόηση των  μεθόδων αναπαράστασης ως μέσο εξοικείωσης, κριτικής εμβάθυνσης αλλά  και μετάδοσης σκέψεων και προτάσεων. 

Σημαντικές για το μάθημα αναδεικνύονται οι όψεις της προσωπικής εμπειρίας στην σύγχρονη πόλη και η ενσωμάτωσή τους μέσα στο συγκεκριμένο θεωρητικό και μεθοδολογικό πλαίσιο κριτικής εμβάθυνσης. Ο φοιτητής καλείται να αντιμετωπίζει την πόλη ως ένα τόπο που αποτελείται ταυτόχρονα από «υλικότητα» αλλά και από όνειρα, ιδέες και μνήμες των ανθρώπων που κατοικούν και εργάζονται σε αυτήν.
Με την ολοκλήρωση του μαθήματος Πολεοδομία Ι ο φοιτητής θα πρέπει να είναι σε θέση να αντιλαμβάνεται την πόλη ως τόπο σύνθετων καθημερινών δραστηριοτήτων που παράγει πολιτισμό και ιστορία, ενώ χαρακτηρίζεται συχνά από έντονες κοινωνικές, οικονομικές αντιπαλότητες και συγκρουόμενα συμφέροντα. Παράλληλα, θα είναι σε θέση να προσεγγίζει τις βασικές έννοιες που ορίζουν τα χαρακτηριστικά και τη φυσιογνωμία ενός αστικού χώρου, αλλά και να κατέχει τις μεθόδους αναπαράστασης του χώρου, ώστε να εκφράζει τις σκέψεις και τις προτάσεις του συγκροτημένα, μέσα σ’ ένα πλαίσιο που οφείλει να ορίζει ο ίδιος συνειδητά.

Α.3.
ΔΟΜΗ ΤΟΥ ΜΑΘΗΜΑΤΟΣ
Το περιεχόμενο του μαθήματος αναπτύσσεται κατά τη διάρκεια των δεκατριών διδακτικών εβδομάδων, σε τέσσερις (4) προβλεπόμενες διδακτικές ώρες σύμφωνα με το πρόγραμμα. Σε κάθε μάθημα προβλέπεται χρόνος θεωρητικών εισηγήσεων από την ομάδα των διδασκόντων πάνω σε όψεις του αντικειμένου του μαθήματος. Παράλληλα με τις εισηγήσεις οι ομάδες των φοιτητών καλούνται να διαπραγματευτούν θέματα αναγνώρισης του αστικού χώρου με πεδίο έρευνας περιοχές της πόλης της Ξάνθης. Για την εκπόνησή τους σε κάθε μάθημα προβλέπεται χρόνος φροντιστηρίου, κατά τον οποίον οι ομάδες των φοιτητών θα διαπραγματεύονται σε συνεργασία με τους διδάσκοντες το θέμα του εξαμήνου. 
Κατά τη διάρκεια του εξαμήνου δίνεται στους φοιτητές ένα θέμα – άσκηση εξαμήνου – με στόχο την εισαγωγή του φοιτητή στις μεθόδους αναγνώρισης του αστικού χώρου. Για το σκοπό αυτό δίδεται συγκεκριμένο χωρικό πεδίο, στο οποίο ο φοιτητής καλείται να προσεγγίσει τις πολλαπλές παραμέτρους της πόλης, με κριτική ματιά, εμπλουτισμένη από τα στοιχεία θεωρίας και τον προβληματισμό που θα αναπτύσσεται παράλληλα, με τις αντίστοιχες εισηγήσεις, του μαθήματος. Για την εκπόνηση της άσκησης προτείνεται η δημιουργία ομάδων φοιτητών (έως τέσσερα άτομα). 

Με το πέρας του εξαμήνου οι φοιτητές θα αξιολογηθούν με την παράδοση – παρουσίαση των εργασιών τους.
Β.
ΑΣΚΗΣΗ :

ΕΙΣΑΓΩΓΗ ΣΤΗΝ ΑΝΑΓΝΩΡΙΣΗ ΤΟΥ ΑΣΤΙΚΟΥ ΧΩΡΟΥ
ΤΥΠΟΛΟΓΗΣΗ ΑΣΤΙΚΩΝ ΕΝΟΤΗΤΩΝ

ΚΑΤΕΥΘΥΝΣΕΙΣ ΓΙΑ ΤΗΝ ΕΚΠΟΝΗΣΗ ΚΑΙ ΤΗΝ ΠΑΡΑΔΟΣΗ ΤΟΥ ΘΕΜΑΤΟΣ ΤΟΥ ΕΞΑΜΗΝΟΥ

i.
Γενικά

Η πρώτη άσκηση του εξαμήνου έχει ως στόχο την εισαγωγή του φοιτητή στα κυριότερα εργαλεία αναγνώρισης του αστικού χώρου. Για το σκοπό αυτό δίδεται ένα συγκεκριμένο χωρικό πεδίο, στο οποίο ο φοιτητής καλείται να προσεγγίσει τις πολλαπλές παραμέτρους της πόλης, με κριτική ματιά, εμπλουτισμένη από τα στοιχεία θεωρίας και τον προβληματισμό που αναπτύσσεται παράλληλα, με τις αντίστοιχες εισηγήσεις και τις συζητήσεις στο πλαίσιο του φροντιστηρίου.

Κάθε ομάδα φοιτητών διαπραγματεύεται μία «περιοχή μελέτης» από τις τέσσερις που προτείνονται και οι οποίες συγκροτούν την «πολεοδομική ενότητα αναφοράς». Κάθε ομάδα εργασίας εξετάζει στην αντίστοιχη «περιοχή μελέτης» μία σειρά παραμέτρων οι οποίες αποτελούν επιμέρους στοιχεία συγκρότησης του αστικού ιστού.

Για την εκπόνηση της άσκησης προτείνεται η δημιουργία ομάδων εργασίας με μέγιστο αριθμό τα τέσσερα άτομα.

ii. Μεθοδολογία εκπόνησης του θέματος

α.
Ελεύθερη περιπλάνηση.

Κάθε ομάδα εργασίας καλείται να περιηγηθεί τόσο στην ευρύτερη «πολεοδομική ενότητα αναφοράς» και να προχωρήσει στην αναγνώριση των γενικών χαρακτηριστικών της. Στη φάση αυτή οι φοιτητές πρέπει να καταγράψουν τις εντυπώσεις τους από την περιοχή έχοντας κατά νου κάποια βασικά ερωτήματα που αφορούν :

· Τον ιδιαίτερο χαρακτήρα της περιοχής σε σχέση με άλλες χωρικές ενότητες της πόλης. Ποια είναι τα χαρακτηριστικά εκείνα που πιθανόν διαφοροποιούν την περιοχή αναφοράς από άλλες χωρικές ενότητες και ποια είναι αυτά που τη συσχετίζουν ή τη διαφοροποιούν από τις όμορες περιοχές. Ποιες σκέψεις μπορούν να γεννηθούν από την πρώτη αυτή παρατήρηση για την «ταυτότητα» της περιοχής.

· Σημεία ενδιαφέροντος ή/και αναφοράς της περιοχής. Υπάρχουν στο εσωτερικό της περιοχής τέτοια σημεία, και αν ναι αναφέρονται σε λειτουργίες, σε μορφές ή σε τι άλλο; Αν δεν υπάρχουν, τότε μήπως υπάρχουν αντίστοιχα σημεία εκτός της περιοχής που όμως σχετίζονται με αυτήν; 

· Τα «όρια» της περιοχής. Η περιοχή αναφοράς δεν αποτελεί ένα απομονωμένο τόπο, ένα «νησί». Αντίθετα, πρόκειται απλώς για ένα αυθαίρετα ορισμένο τμήμα της πόλης. Είναι επομένως πολύ πιθανό να μην «ολοκληρώνεται» ως διακριτή ενότητα στο τμήμα που έχει δοθεί στο πλαίσιο της άσκησης αλλά, συνδεόμενη με όμορες περιοχές, να εκτείνεται σε μεγαλύτερη έκταση. Από την άλλη, είναι δυνατόν στο εσωτερικό της περιοχής αναφοράς να συνυπάρχουν τμήματα πόλης με διαφορετικά χαρακτηριστικά.

Η πρώτη αυτή αναγνώριση έχει το ρόλο της συλλογής εντυπώσεων και της ανάπτυξης ενός προβληματισμού που θα προσδιορίσει την οπτική μέσα από την οποία οι ομάδες θα προσεγγίσουν τις επιμέρους «θεματικές ενότητες». Αποτελεί ένα είδος «υπόθεσης εργασίας», η οποία από την παραπέρα επεξεργασία μένει να επιβεβαιωθεί ή να ανατραπεί. Στη διάρκεια της φάσης αυτής είναι σκόπιμο να κρατηθούν σημειώσεις από τις συζητήσεις στο εσωτερικό της ομάδας (ένα μικρό κασετόφωνο μπορεί να αποδειχθεί ιδιαίτερα χρήσιμο), να υπάρξουν αναφορές στο χάρτη και ακόμη, φωτογραφίες ή σκίτσα που θα στηρίζουν τις υποθέσεις κάθε ομάδας.

β.
Διαπραγμάτευση θεματικών ενοτήτων.

Μετά την πρώτη αναγνώριση, οι ομάδες καλούνται να προχωρήσουν στη «διαπραγμάτευση» συγκεκριμένων «μεταβλητών» του χώρου, με οργανωμένο τρόπο. Οι μεταβλητές αυτές κωδικοποιούνται σε θεματικές ενότητες τις οποίες ο φοιτητής καλείται να αναγνωρίσει και να αποδώσει σύμφωνα με το πλαίσιο κατευθύνσεων που δίνεται από τη διδακτική ομάδα. Η ισορροπία ανάμεσα στις γενικές κατευθύνσεις και στις ιδιαιτερότητες που είναι πιθανό να εμφανιστούν σε κάθε μία «περιοχή μελέτης» αποτελεί αντικείμενο προβληματισμού, τόσο στο εσωτερικό κάθε ομάδας, όσο και στο πλαίσιο των φροντιστηρίων στη διάρκεια του εξαμήνου.

Στη συνέχεια δίνονται κωδικοποιημένες οι θεματικές ενότητες και οι πινακίδες που κατ’ ελάχιστο πρέπει να περιλαμβάνονται στο τεύχος της παράδοσης, καθώς και κάποια γενικά στοιχεία για τις έννοιες και το περιεχόμενό που αναφέρονται σ’ αυτές. Περισσότερες και επαναλαμβανόμενες αναφορές θα υπάρξουν στη διάρκεια του μαθήματος, τόσο στο πλαίσιο των θεωρητικών εισηγήσεων, όσο και κατά τη διάρκεια των φροντιστηρίων, όπου μπορούν να συζητηθούν απόψεις και να απαντηθούν απορίες πάνω στα θέματα που πιθανόν να προκύπτουν. 

Στη διάρκεια της άσκησης η προσέγγιση των θεματικών παραμέτρων θα γίνεται με τη βοήθεια σχεδίων και σκαριφημάτων (χάρτες, αναπτύγματα όψεων, τομές, προοπτικά), φωτογραφιών καθώς και συνοδευτικών κειμένων.

Αυτές, για κάθε θεματική ενότητα αφορούν σε :

· πινακίδες χαρτών αναφοράς, που περιλαμβάνουν το βασικό θεματικό χάρτη για κάθε ενότητα με την κλίμακα, το υπόμνημά του και το βασικό κείμενο που τον συνοδεύει,

· πινακίδες σχολιασμού και εικονογράφησης που περιλαμβάνουν κείμενα, καθώς και σχολιασμένες φωτογραφίες, σχέδια και σκίτσα.

Στις πινακίδες, στον προβλεπόμενο χώρο αναγραφής των γενικών στοιχείων, πρέπει απαραίτητα να αναγράφονται :

· ο λογότυπος του τμήματος, ο τομέας, ο τίτλος του μαθήματος, το εξάμηνο

· τα ονόματα των σπουδαστών που απαρτίζουν την ομάδα

· η θεματική ενότητα στην οποία αναφέρεται η πινακίδα

· ένδειξη για το αν η πινακίδα περιλαμβάνει χάρτη αναφοράς ή σχολιασμό – εικονογράφηση.

 
Η άσκηση έχει ως στόχο την εισαγωγή των φοιτητών στη συζήτηση που αφορά τα  σύγχρονα προβλήματα ζητήματα της πόλης. Αυτό επιδιώκεται να γίνει μέσα από διαδικασία συνολικής ανάγνωσης και τυπολόγησης διαφορετικών χωρικών ενοτήτων στο εσωτερικό της πόλης υπό το πρίσμα μίας πιθανής μελλοντικής παρέμβασης. Μ’ αυτή την έννοια, στο πλαίσιο της άσκησης, ζητείται από τη μία πλευρά η αναγνώριση των χαρακτηριστικών που συναπαρτίζουν την «ταυτότητα» των επιμέρους χωρικών ενοτήτων αλλά ταυτόχρονα και η αξιολόγηση αυτών ων χαρακτηριστικών. 

Κάθε ομάδα εργασίας καλείται να συγκεντρώσει, να οργανώσει και να παρουσιάσει τα στοιχεία εκείνα που συνθέτουν τις πολλαπλές εικόνες και τις επιμέρους ταυτότητες της συνολικής περιοχής που ορίζεται ως ερευνητικό πεδίο. Κάποια από τα στοιχεία αυτά δίδονται από τη διδακτική ομάδα του μαθήματος ως υλικό βάσης (χαρτογραφικά υπόβαθρα, σκαριφήματα ιστορικής εξέλιξης, υφιστάμενο θεσμικό πλαίσιο κλπ.). Άλλα θα πρέπει να συγκεντρωθούν από τις ομάδες εργασίας μέσω κάποιας έρευνας σε πηγές (βιβλιογραφικές, φωτογραφικές κλπ.). Τέλος, το μεγαλύτερο μέρος θα το καλύψει η έρευνα πεδίου, με όλα τα μέσα που έχουν χρησιμοποιηθεί έως σήμερα στο πλαίσιο της πρώτης άσκησης (χαρτογραφική αποτύπωση, φωτογραφική τεκμηρίωση, σχεδιαστική αναπαράσταση, κείμενα κλπ.).

Η όλη διαδικασία είναι σκόπιμο να γίνει κάτω από το πρίσμα πιθανών παρεμβάσεων στην περιοχή, κάτι που θα αποτελέσει το αντικείμενο των θεμάτων στο επόμενο εξάμηνο. Μ’ αυτή την έννοια δεν απαιτείται μία αναλυτική καταγραφή της υφιστάμενης κατάστασης αλλά μία διορατική αναγνώριση της δυναμικής της περιοχής, των προβλημάτων και των δυσλειτουργιών αλλά και των πλεονεκτημάτων της και γενικότερα των στοιχείων εκείνων που, με τους κατάλληλους χειρισμούς, μπορούν οδηγήσουν σε κατευθύνσεις παρέμβασης.

Η γενική αυτή καταγραφή πρέπει να διαμορφώνει μία εικόνα η οποία να αναφέρεται τουλάχιστον στις παρακάτω ενότητες:

Α.
Ζητήματα κυκλοφορίας και προσβάσεων. 

Εδώ διερευνάται η οργάνωση του κυκλοφοριακού δικτύου στην ευρύτερη περιοχή μελέτης, σε σχέση με το σύνολο της κυκλοφοριακής οργάνωσης σε επίπεδο πόλης. Επίσης διερευνάται ο βαθμός κυκλοφοριακής φόρτισης και οι συνθήκες προσβασιμότητας της περιοχής. Ενδεικτικά ενδιαφέρουν :

· Η ιεράρχηση των οδικών αξόνων ανάλογα με το ρόλο τους ως υπερτοπικής σημασίας, ,κεντρικών αρτηριών, συλλεκτήριων οδών, και οδών τοπικής σημασίας.

· Ο εντοπισμός αξόνων σημαντικής συστηματικής κυκλοφορίας. Ιδιαίτερα ενδιαφέρουν ο βαθμός διείσδυσης της κυκλοφορίας οχημάτων στο εσωτερικό της περιοχής, οι συνθήκες στάθμευσης κλπ. Ακόμη, είναι σκόπιμο να εκτιμηθούν πιθανές δυσλειτουργίες που προκύπτουν από τις υφιστάμενες συνθήκες και ρυθμίσεις.

· Οι συνθήκες προσπέλασης και κίνησης στο εσωτερικό της περιοχής για τους πεζούς, ο βαθμός ευκολίας (δυσκολίας) κίνησης και στάσης του πεζού αλλά και ο βαθμός άνεσης (ευχαρίστησης) κατά την κίνηση ή τη στάση του. 

· Οι τάσεις και οι πιθανότητες μεταβολής των συνθηκών κυκλοφορίας και πρόσβασης σε σχέση με τις γενικότερες τάσεις μετασχηματισμού του χαρακτήρα της περιοχής.

· Ζητήματα σχετικά με την προσπελασιμότητα για πεζούς και οχήματα κρίσιμων περιοχών και σημαντικών χρήσεων στη σημερινή κατάσταση και στην προοπτική που διαγράφει μια μελλοντική παρέμβαση. 

Β.
Γεωμετρικά και μορφολογικά χαρακτηριστικά του «αστικού ιστού». 

Ο αστικός ιστός της περιοχής είναι δυνατόν να υπακούει σε μία ή περισσότερες τυπολογίες δομημένου – αδόμητου χώρου, χαράξεων των δρόμων κλπ. Εδώ στοχεύουμε στη γενική αναγνώριση αυτής της τυπολογίας και ιδιαίτερα :

· Στα κύρια χαρακτηριστικά αυτής της τυπολογίας (ύψη, πυκνότητες, μεγέθη οικοπέδων, γεωμετρικά χαρακτηριστικά του δικτύου κλπ), στη σχέση δομημένου – αδόμητου χώρου, στην ύπαρξη δημόσιων ελεύθερων χώρων κλπ.

· Στην αναγνώριση των διαφόρων ιστορικών φάσεων δημιουργίας του ιστού και στις σημερινές αποκρυσταλλώσεις αυτών των φάσεων.

· Στην ύπαρξη υποενοτήτων ή μεμονωμένων κτισμάτων με ιδιαίτερα χαρακτηριστικά που συμμετέχουν στην ταυτότητα της περιοχής. 

· Στις υφιστάμενες θεσμικές ρυθμίσεις (συντελεστές δόμησης, κάλυψης) κλπ.

· Στη σχέση του ιστού με τους ελεύθερους χώρους και τους χώρους πρασίνου.

· Στις τάσεις εξέλιξης και μετασχηματισμού των χαρακτηριστικών του ιστού (τάσεις για νέα κτίρια, διανοίξεις δρόμων, ενοποιήσεις οικοπέδων κλπ).

· Στη συσχέτιση των γεωμετρικών και μορφολογικών χαρακτηριστικών του ιστού, τόσο με τις χρήσεις γης όσο και με τα κοινωνικά και οικονομικά χαρακτηριστικά του πληθυσμού που ζει ή δραστηριοποιείται στην περιοχή. 

Γ.
Χρήσεις γης στο εσωτερικό της περιοχής. 

Η ενότητα αυτή αποσκοπεί στην ανάδειξη των κυρίαρχων χαρακτηριστικών της περιοχής ως προς την παράμετρο «χρήσεις γης». Έτσι, ενδεικτικά είναι σκόπιμο να δοθούν απαντήσεις σε μία σειρά ερωτημάτων όπως :

· Υπάρχουν κάποιες κυρίαρχες χρήσεις που είναι δυνατόν να χαρακτηρίζουν την περιοχή; Πρόκειται για ενιαία – «μονολειτουργική» ενότητα, ή παρουσιάζει εσωτερικές διαφοροποιήσεις και ποιες; Πως συνδέεται ή διαφοροποιείται η περιοχή αναφοράς στο επίπεδο των χρήσεων γης με τις όμορες περιοχές;

· Σε τι βαθμό καλύπτονται οι ανάγκες σε χρήσεις επιπέδου γειτονιάς; Σε τι βαθμό καλύπτονται οι ανάγκες σε «κοινωνικό και αστικό εξοπλισμό» (εκπαίδευση, περίθαλψη, πολιτισμός, ελεύθεροι χώροι) είτε στο εσωτερικό της περιοχής είτε γενικότερα; Υπάρχουν ιδιαίτερες χρήσεις με θετικό ή αρνητικό αντίκτυπο στη λειτουργία της περιοχής; 

· Ποιο είναι το υφιστάμενο θεσμικό καθεστώς στην περιοχή ως προς τις χρήσεις γης.

· Ποιες είναι οι τάσεις μεταβολής των χρήσεων γης.

Δ.
Πληθυσμιακά και κοινωνικά χαρακτηριστικά. 

Η ενότητα αυτή αποσκοπεί στην αδρή αναγνώριση των χαρακτηριστικών των πληθυσμιακών ομάδων που ζουν ή δραστηριοποιούνται στην περιοχή. Ειδικότερα ενδιαφέρουν :

· Η εκτίμηση της πληθυσμιακής πυκνότητας στην περιοχή και των τάσεων μεταβολής της.

· Η εκτίμηση των γενικών χαρακτηριστικών των διαφορετικών κοινωνικών ομάδων που ζουν στην περιοχή και στις όμορες ενότητες, καθώς και αυτών που συστηματικά ή περιστασιακά δραστηριοποιούνται σ’ αυτές.

· Η εκτίμηση των επιπτώσεων σ’ αυτές τις κοινωνικές ομάδες από τις προβλεπόμενες τάσεις μετασχηματισμού των περιοχών αναφοράς και τους προωθούμενους σχεδιασμούς.

Ε.
Σύνθετη ανάγνωση – τυπολόγηση της περιοχής μελέτης.
Προγραμματισμός αξόνων παρέμβασης
 Το σύνολο των παραπάνω προσεγγίσεων πρέπει να οδηγήσει σε συμπεράσματα για τον χαρακτήρα της περιοχής. Αυτά θα πρέπει να αναφέρονται :

· Στον ιδιαίτερο ρόλο της περιοχής αναφοράς, ως προς τη δομή και λειτουργία του άμεσου χώρου επιρροής της αλλά και συνολικά ως προς την πόλη της Ξάνθης.

· Στην αναγνώριση των σχέσεων αλληλοδιείσδυσης ανάμεσα στην περιοχή αναφοράς και τις όμορες περιοχές.

· Στην αναγνώριση της εξέλιξης της περιοχής και τις σημερινές τάσεις μετασχηματισμού της.

· Στην ιεράρχηση των προβλημάτων της περιοχής, τόσο στην υφιστάμενη κατάσταση, όσο και υπό το πρίσμα του μετασχηματισμού της (σύμφωνα με τις υφιστάμενες ή προβλεπόμενες τάσεις).

· Στην εκτίμηση των πιθανών πλεονεκτημάτων ή των εν δυνάμει αξιοποιήσιμων χαρακτηριστικών της περιοχής.

· Στη διατύπωση μίας στρατηγικής παρεμβάσεων. Για το σκοπό αυτό απαιτείται τοποθέτηση πάνω στα διάφορα σενάρια εξέλιξης και μετασχηματισμού της περιοχής και, λαμβάνοντας υπόψη όλες τις παραμέτρους που εξετάστηκαν, διατύπωση σκέψεων που μπορούν να σκιαγραφήσουν μία πρόταση για τη μελλοντική εικόνα της περιοχής.

Παραδοτέο υλικό της άσκησης

Η παραπάνω διαδικασία αναγνώρισης – τυπολόγησης θα καταλήξει στην οργάνωση ενός υλικού το οποίο θα παραδοθεί στο τέλος του εξαμήνου. Στο υλικό της τελικής παράδοσης του θέματος του εξαμήνου (σε ημερομηνία που θα καθοριστεί) θα πρέπει να περιλαμβάνονται χάρτες και τα αντίστοιχα κείμενα καθώς και επιπλέον εποπτικό υλικό όπως φωτογραφίες, σκίτσα κλπ. 

Οι ζητούμενοι χάρτες σε σχέση με τις εξεταζόμενες θεματικές ενότητες, είναι:

Α.
Ζητήματα κυκλοφορίας και προσβάσεων. 

Χάρτης 1.
Ένταξης της περιοχής μελέτης στην πόλη της Ξάνθης σε συνδυασμό με την κυκλοφοριακή οργάνωση σε επίπεδο πόλης. 

Χάρτης 2.
Οδικού δικτύου και κυκλοφοριακής οργάνωσης της περιοχής μελέτης.

Χάρτης 3.
Βασικότερων κινήσεων πεζών εντός της περιοχής μελέτης.

Β.
Γεωμετρικά και μορφολογικά χαρακτηριστικά του «αστικού ιστού».

Χάρτης 4.
Αναγνώρισης διακριτών χωρικών ενοτήτων ως προς τυπολογίες δομημένου και αδόμητου χώρου – υφιστάμενη κατάσταση (διαιρείται η περιοχή μελέτης σε υποπεριοχές ανάλογα με τα χαρακτηριστικά του αστικού ιστού).

Χάρτης 5.
Αναγνώρισης υποενοτήτων ή μεμονωμένων κτιρίων με αξιόλογα ή ιδιαίτερα μορφολογικά χαρακτηριστικά και τοποσήμων.

Χάρτης 6.
Αναγνώρισης σημαντικών ελεύθερων χώρων και χώρων πρασίνου – υφιστάμενη κατάσταση.

Γ.
Χρήσεις γης στο εσωτερικό της περιοχής. 

Χάρτης 7.
Υφιστάμενων θεσμικών ρυθμίσεων της ευρύτερης περιοχής, ως προς τους όρους δόμησης, τα διατηρητέα κτίρια κλπ. 

Χάρτης 8. Υφιστάμενων θεσμικών ρυθμίσεων της ευρύτερης περιοχής, ως προς τις 

επιτρεπόμενες χρήσεις γης.

Χάρτης 9.
Αναγνώρισης διακριτών χωρικών ενοτήτων ως προς τις κυριαρχούσες χρήσεις γης στο εσωτερικό τους – υφιστάμενη κατάσταση.
Δ.
Πληθυσμιακά και κοινωνικά χαρακτηριστικά. 

Χάρτης 10.
Αναγνώρισης διακριτών χωρικών ενοτήτων με βάση τα πληθυσμιακά και κοινωνικά χαρακτηριστικά των κατοίκων τους.

Ε.
Σύνθετη τυπολόγηση – Προγραμματισμός αξόνων παρέμβασης
Χάρτης 11.
Αναγνώρισης διακριτών χωρικών ενοτήτων ως προς τη σύνθετη τυπολόγησή τους, βάσει πολλαπλών κριτηρίων.

ΣΤ. Εποπτικό υλικό

· Ενιαίο συνεκτικό κείμενο περίπου 10 σελίδων Α4 (5 σελίδες Α3 με δύο στήλες). Το κείμενο πρέπει να ενταχθεί στις πινακίδες σχολιασμού, στο ενιαίο τεύχος. 

· Κάθε χάρτης οφείλει να συνοδεύεται από πινακίδες σχολιασμού, με το απαραίτητο εποπτικό υλικό: κείμενα, φωτογραφίες, σκίτσα, κολάζ κλπ.
Οι χάρτες αναγνώρισης θα εδράζονται σε υπόβαθρο και θα εντάσσονται σε πινακίδα Α3, με τα απαραίτητα στοιχεία και υπομνήματα που αντιστοιχούν σε κάθε ενότητα. 
Το σύνολο του υλικού θα παραδοθεί ψηφιακά σε μορφή pdf, το οποίο θα αντιστοιχεί στην οργάνωση του υλικού σε ενιαίο τεύχος μεγέθους Α3. 

Υλικό παράδοσης το οποίο θα περιλαμβάνει χωριστά αρχεία pdf για κάθε χάρτη, κείμενο, πινακίδες σχολιασμού δεν θα γίνει δεκτό.

Παρακαλούμε να δώσετε ιδιαίτερη προσοχή στην ανάλυση των χαρτών. Έχει αποδειχθεί ότι ακόμη και τεύχη με συνολικό μέγεθος τα 10 ΜΒ δίνουν ικανοποιητικό και αναγνώσιμο αποτέλεσμα. Σε κάθε περίπτωση τεύχος παράδοσης με μέγεθος πέραν των 150 ΜΒ δεν θα γίνεται δεκτό.
Χάρτης (Αεροφωτογραφία)  – Ενδεικτική οριοθέτηση περιοχής μελέτης

